李綿州訪别
作者：劉敞
朝代：宋

paragraphs: 天寒起常晏，日出扉未啟。
深巷聞傳呼，兒童怪旌棨。
知是漢中守，訪舊來至此。
適我平生懷，趨迎願少止。
結交許忘年，並坐每抗禮。
語罷當遠行，眷然色不喜。
君惟二千石，我徒一男子。
貧賤宜輕肥，反如不能已。
善化遲期月，壮心隘萬里。
側聞報政速，永觀凌風起。
寧復悲東山，滔滔歷年祀。